2004/580/EÜ: Nõukogu otsus, 29 aprill 2004, millega antakse Albaaniale makromajanduslikku finantsabi ja tunnistatakse kehtetuks otsus 1999/282/EÜ



Euroopa Liidu Teataja L 261 , 06/08/2004 Lk 0116 - 0118



Nõukogu otsus 2004/580/EÜ, 29. aprill 2004, millega antakse Albaaniale makromajanduslikku finantsabi ja tunnistatakse kehtetuks otsus 1999/282/EÜ EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 308, võttes arvesse komisjoni ettepanekut, võttes arvesse Euroopa Parlamendi arvamust [1] ning arvestades järgmist: (1) Komisjon konsulteeris enne ettepaneku esitamist majandus- ja rahanduskomiteega. (2) Nõukogu on otsusega 1999/282/EÜ [2] Kosovo kriisi järelmina heaks kiitnud Albaaniale pikaajalise laenuna kuni 20 miljoni euro ulatuses antava makromajandusliku finantsabi. Oodatust paremat makseolukorda silmas pidades ei taotlenud Albaania ametiasutused kõnealuse abi väljastamist; seepärast eemaldas komisjon selle 2001. aastal programmist. (3) Stabiliseerimis- ja assotsiatsiooniprotsessi raames, mis on raamistikuks EÜ suhetele antud piirkonnaga, on soovitatav toetada jõupingutusi poliitilise ja majandusliku stabiliseerimise jätkamiseks Albaanias, pidades silmas arengut täielike koostöösuhete väljaarendamiseks ühendusega; see on ka hetkel läbirääkimiste järgus oleva Albaania ja EL vahelise stabiliseerimis- ja assotsiatsioonilepingu eesmärk. (4) Rahvusvaheline Valuutafond (IMF) kiitis 21. juunil 2002 Albaania kasuks heaks kolmeaastase programmi, mida toetatakse vaesuse vähendamise ja majanduskasvu rahastamisvahendiga (PRGF) summas 36 miljonit USD, et toetada ametiasutuste majandusprogrammi ajavahemikul 2002. aasta juunist 2005. aasta juunini; 11 miljonit USD sellest summast on kavas välja maksta 2004. aastal. (5) Maailmapanga nõukogu poolt 20. juunil 2002 vastu võetud uue kolmeaastase riigiabi strateegia (CAS) raames on kavandatud 8 miljoni USD väljamaksmine 2004. aastal vaesuse vähendamist toetava krediidina. (6) Lisaks kavandatud finantstoetustele Rahvusvahelise Valuutafondi ja Maailmapanga vahenditest tuleb 2004. aastal katta oluline puudujääk, et toetada ametiasutuste reformidega seotud poliitilisi eesmärke. (7) Ühendus on Albaaniale juba andnud makromajanduslikku abi; Albaania ametiasutused on palunud täiendavat finantsabi rahvusvahelistelt finantseerimisasutustelt, ühenduselt ja teistelt kahepoolsetelt rahastajatelt. (8) Ühenduse makromajanduslik finantsabi Albaaniale on asjakohane meede aitamaks täita riigi välise rahastamise vajadust, sealhulgas selle reservide ja eelarvetoetuse tugevdamise kaudu. (9) Ühenduse finantsabi pikaajalise laenu ja otsetoetuse kombinatsioonina on asjakohane meede toetamaks Albaania välise finantspositsiooni jätkusuutlikkust, arvestades riigi suhteliselt madalat arengutaset. (10) Kõnealust finantsabi, eelkõige selle toetusosa, tuleks anda pärast kontrollimist, kas sätestatud finants- ja majandustingimusi saab täita. (11) Käesoleva makromajandusliku finantsabiga seotud ühenduse finantshuvide tõhusa kaitse tagamiseks on vaja ette näha Albaania asjakohased meetmed, mis on seotud pettuste ja muude kõnealuse abiga seotud eeskirjade eiramiste vältimisega, samuti komisjoni kontrollimeetmed ja Kontrollikoja auditeerimised. (12) Toetusosa kaasamine kõnealusesse abisse ei piira eelarveasutuse volitusi. (13) Kõnealust abi peaks haldama komisjon, konsulteerides majandus- ja rahanduskomiteega. (14) Asutamislepingus ei nähta käesoleva otsuse vastuvõtmiseks ette muid volitusi peale artiklis 308 sätestatute, ON VASTU VÕTNUD JÄRGMISE OTSUSE: Artikkel 1 1. Ühendus teeb Albaaniale kättesaadavaks makromajandusliku finantsabi pikaajalise laenu ja otsetoetusena, et aidata rahuldada riigi välise rahastamise vajadust, sealhulgas selle reservide ja eelarvetoetuse tugevdamise kaudu. 2. Abi laenuosa põhisumma on maksimaalselt 9 miljonit eurot tähtajaga kuni 15 aastat. Sel eesmärgil on komisjon volitatud laenama ühenduse nimel vajalikud vahendid, mis antakse laenu kujul Albaania käsutusse. 3. Abi toetusosa põhisumma on maksimaalselt 16 miljonit eurot. 4. Käesolevat ühenduse finantsabi haldab komisjon, konsulteerides tihedalt majandus- ja rahanduskomiteega ning kooskõlas IMF ja Albaania vahel sõlmitud lepingutega. 5. Ühenduse finantsabi tehakse kättesaadavaks kaheks aastaks alates esimesest päevast pärast käesoleva otsuse jõustumist. Kui asjaolud seda nõuavad, võib komisjon otsustada pärast majandus- ja rahanduskomiteega konsulteerimist pikendada laenu kättesaadavuse aega kuni ühe aasta võrra. Artikkel 2 1. Komisjonil on õigus leppida pärast majandus- ja rahanduskomiteega konsulteerimist Albaania ametiasutustega kokku käesoleva abiga seotud majanduspoliitika ja finantstingimuste osas, mis sätestatakse vastastikuse mõistmise memorandumis. Kõnealused tingimused on kooskõlas artikli 1 lõikes 4 nimetatud lepingutega. 2. Enne siirdumist ühenduse abi tegelikule rakendamisele kontrollib komisjon Albaania finantsringkondade, halduskorra ning sisemiste ja väliste kontrollimehhanismide usaldusväärsust seoses ühenduse kõnealuse makromajandusliku finantsabiga. 3. Komisjon kontrollib korrapäraselt koostöös majandus- ja rahanduskomiteega ning konsulteerides Rahvusvahelise Valuutafondiga Albaania majanduspoliitika vastavust käesoleva abi eesmärkidele ning majanduspoliitiliste ja finantstingimuste täitmist. Artikkel 3 1. Komisjon teeb käesoleva abi laenu- ja toetusosa Albaaniale kättesaadavaks vähemalt kahes osas. Vastavalt artikli 2 sätetele ja rahuldavale hinnangule artikli 2 lõike 2 kohaselt väljastab IMF abi esimese osa kehtiva vaesuse vähendamise ja majanduskasvu instrumendi raames Albaania makromajandusliku programmi rahuldava varasema tegevuse alusel. 2. Vastavalt artikli 2 sätetele väljastatakse abi teine ja võimalikud edasised osad eespool nimetatud programmi rahuldava rakendamise alusel ning mitte enne ühe kvartali möödumist eelmise osa väljastamisest. 3. Rahalised vahendid makstakse Albaania keskpanka. Rahaliste vahendite lõplik vastuvõtja on Albaania keskpank, kuivõrd abi on mõeldud riigi reservide tugevdamiseks, või rahandusministeerium, kui abi on mõeldud eelarve toetamiseks. Artikkel 4 Käesoleva abi rakendamine toimub kooskõlas Euroopa Ühenduste üldeelarve suhtes kohaldatava finantsmääruse sätete ja rakenduseeskirjadega. Eelkõige sätestatakse Albaania ametiasutustega sõlmitavas vastastikuse mõistmise memorandumis Albaania poolt seoses kõnealuse abiga seotud pettuste ja muude eeskirjade eiramiste välistamisega võetavad asjakohased meetmed. Samuti sätestatakse selles komisjoni, sealhulgas Euroopa Pettustevastase Ameti (OLAF) kontrollid, õigusega teha kohapealseid kontrolle ja inspekteerimisi, ning vajaduse korral kohapeal läbiviidavad Kontrollikoja auditeerimised. Artikkel 5 1. Artikli 1 lõikes 2 osutatud laenutehingute puhul kasutatakse samu väärtuspäevi ja need tehingud ei tohi ühendusele kaasa tuua tähtaegade teisendamist, mis tahes valuuta- või intressimäärariski ega muid kommertsriske. 2. Komisjon võtab Albaania soovil vajalikke meetmeid, et tagada varasema tagasimaksmise punkti lisamine lepingutingimustesse ja selle punkti kasutamine. 3. Albaania taotlusel ja kui asjaolud võimaldavad laenu intressimäära parandamist, võib komisjon refinantseerida täielikult või osaliselt oma esialgse laenu või korraldada ümber vastavad finantstingimused. Refinantseerimine või restruktureerimine teostatakse kooskõlas lõikes 1 sätestatud tingimustega ning ei põhjusta asjassepuutuva laenu keskmise tagasimaksetähtaja pikenemist ega refinantseerimise või restruktureerimise kuupäevaks laekumata kapitali kehtiva vahetuskursiga väljendatud summa suurenemist. 4. Albaania kannab kõik ühenduse kulud, mis on otseselt seotud käesoleva otsuse alusel laenu võtmise ja andmise tehingutega. 5. Majandus- ja rahanduskomiteed teavitatakse lõigetes 2 ja 3 osutatud tehingute arengust. Artikkel 6 Komisjon saadab vähemalt kord aastas enne septembrit Euroopa Parlamendile ja nõukogule hinnangut sisaldava aruande käesoleva otsuse rakendamise kohta eelmisel aastal. Artikkel 7 Nõukogu otsus 1999/282/EÜ tunnistatakse kehtetuks. Artikkel 8 Käesolev otsus jõustub Euroopa Liidu Teatajas avaldamise päeval. Luxembourg, 29. aprill 2004 Nõukogu nimel eesistuja M. McDowell [1] 31. märtsil 2004 esitatud arvamus (Euroopa Liidu Teatajas seni avaldamata). [2] EÜT L 110, 28.4.1999, lk 13. --------------------------------------------------